钦定古今图书集成/明伦汇编/官常典/第635卷 > 高劢
## 钦定古今图书集成/明伦汇编/官常典/第635卷 > 高劢

按《隋书》本传：“劢字敬德，渤海蓨人也。齐太尉清河王
岳之子。幼聪敏，美风仪，以仁孝闻，为齐祖所爱。年七
岁，袭爵清河王。十四为青州刺史，历右卫将军、领军
大将军、祠部尚书、开府仪同三司，改封乐安王。性刚
直，有才干，甚为时人所重。迁侍中、尚书右仆射。及后
主为周师所败，劢奉太后归邺。劢劝后主五品已上”
家累，悉置三台之上，因胁之曰：“若战不捷则烧之。此
辈惜妻子，必当死战，可败也。”后主不从，遂弃邺东遁。
劢恒后殿，为周军所得。武帝见之，与语大悦，因问齐
亡所由，劢发言流涕，悲不自胜。帝亦为之改容，授开
府仪同三司。高祖为丞相，谓劢曰：“齐所以亡者，由任
邪佞。公父子忠良，闻于邻境，宜善自爱。”以劢检校扬
州事。后拜楚州刺史，民安之。先是，城北有伍子胥庙，
其俗敬鬼，祈祷者必以牛酒，至破产业。劢叹曰：“子胥
贤者，岂宜损百姓乎！”乃告谕所部，自此遂止，百姓赖
之。七年，转光州刺史。上《取陈》五策，高祖嘉之，答以优
诏。及大举伐陈，以劢为行军总管，从宜阳公王世积
下陈江州。以功拜上开府，赐物三千段。陇右诸羌，数
为寇乱，朝廷以劢有威，召拜洮州刺史。下车大崇威
惠，民夷悦附。其山谷间生羌，相率诣府称谒，前后至
者数千馀户，豪猾屏迹，路不拾遗。在职数年，称为治
理。后遇吐谷浑来寇，劢遇疾不能拒战，贼遂大掠而
去。宪司奏“劢亡失户口，又言受羌馈遗”，竟坐免官。后
卒于家，时年五十六。